Den 16-årige blev tirsdag aften slået flere gange i hovedet med en murerhammer, i dag er han uden for livsfare.

Drengen, der tirsdag aften blev overfaldet ved Hells Angels' klubhus i Nørresundby, er uden for livsfare. Den 16-årige og tre andre unge mennesker kørte ind på en tankstation over for Hells Angels klubhus. Føreren af bilen går ind i butikken. Imens kommer der tre personer ovre fra klubhuset, den ene har en mursten i hånde, han henvender sig til den 16-årige, der sidder passagerførersædet i bilen. Den 16-årige læner sig væk fra vinduet og over mod førersædet, samtidig åbner en anden person førerdøren og slår den 16-årige i hovedet med en murerhammer 4 til 5 gange. Han bliver også sparket flere gange. De tre gerningsmænd stikker af over mod klubhuset. - Den 16-årige pådrager sig åbent kraniebrud, på et tidspunkt så det rigtig alvorligt ud, men de seneste meldinger fra intensivafdelingen fra universitetshospitalet i Aalborg, er at han er uden for livsfare, siger Bent Højgaard, vagtchef ved Nordjyllands Politi. Desuden mener han ikke, at drengen har forbindelse til rockermiljøet. - Umiddelbart er der ingen forbindelse til rockerne, han er jo også kun 16 år, så det er begrænset, hvilken karriere han kan have gjort sig i det miljø, siger vagtchefen. Politiet ved endnu ikke, om personerne i bilen har råbt eller på anden vis provokeret til tre gerningsmænd. Ingen af de anholdte har udtalt sig, og politet har ikke kunne afhøre den 16-årige endnu. - Vi har anholdt tre mænd med forbindelse til klubhuset. De er blevet afhørt, men vil ikke sige noget. Men der er nogle overvågningsbilleder fra tankstationen, som vi skal se på, siger Bent Højgaard. I løbet af formiddagen vil jurister tage stilling til, om de tre mænd skal fremstilles i grundlovsforhør. Tidligere tirsdag blev fire Bandidos-rockere varetægtsfængslet i to uger, sigtet for ulovlig våbenbesiddelse og forsøg på grov vold.